Document ID: 32008D0056

ODLOČBA KOMISIJE
z dne 16. januarja 2008
o dovoljenju državam članicam za podaljšanje začasnih registracij, odobrenih za nove aktivne snovi bentiavalikarb, prokinazid in srebrov tiosulfat
(notificirano pod dokumentarno številko C(2008) 9)
(Besedilo velja za EGP)
(2008/56/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(1) Direktive,
ob upoštevanju naslednjega:
(1)
V skladu s členom 6(2) Direktive 91/414/EGS je Belgija aprila 2002 prejela zahtevek družbe Kumiai Chemicals Industry Co. Ltd. za vključitev aktivne snovi bentiavalikarb v Prilogo I k Direktivi 91/414/EGS. Z Odločbo Komisije 2003/35/ES (2) je bilo potrjeno, da je dokumentacija popolna ter da načeloma vsebuje zahtevane podatke in informacije iz prilog II in III k navedeni direktivi.
(2)
Januarja 2004 je Združeno kraljestvo prejelo zahtevek podjetja DuPont (UK) Ltd. v zvezi z aktivno snovjo prokinazid. Z Odločbo Komisije 2004/686/ES (3) je bilo potrjeno, da je dokumentacija popolna ter da načeloma vsebuje zahtevane podatke in informacije iz prilog II in III k navedeni direktivi.
(3)
Januarja 2003 je Nizozemska od podjetja Enhold B.V. prejela zahtevek glede srebrovega tiosulfata. Z Odločbo Komisije 2003/850/ES (4) je bilo potrjeno, da je dokumentacija popolna ter da načeloma vsebuje zahtevane podatke in informacije iz prilog II in III k navedeni direktivi.
(4)
Popolnost dokumentacij je bilo treba potrditi, da se omogoči njihova podrobna proučitev in da se državam članicam omogoči izdaja začasnih registracij za največ tri leta za fitofarmacevtska sredstva, ki vsebujejo zadevne aktivne snovi, ob izpolnjevanju pogojev iz člena 8(1) Direktive 91/414/EGS in zlasti pogoja v zvezi s podrobno oceno aktivne snovi in fitofarmacevtskega sredstva glede na zahteve iz navedene direktive.
(5)
Vplivi teh aktivnih snovi na zdravje ljudi in okolje so bili ocenjeni v skladu z določbami člena 6(2) in (4) Direktive 91/414/EGS za uporabe, ki jih predlagajo vlagatelji. Države članice poročevalke so Komisiji predložile osnutke poročil o oceni, in sicer 10. maja 2004 (bentiavalikarb), 9. junija 2006 (prokinazid), 9. novembra 2005 (srebrov tiosulfat).
(6)
Po predložitvi osnutkov poročil o oceni držav članic poročevalk je bilo ugotovljeno, da je treba od vlagateljev zahtevati nadaljnje informacije, ki jih mora država članica poročevalka pregledati in nato predložiti svojo oceno. Zato pregled dokumentacije še vedno poteka, ocenjevanja pa ne bo mogoče zaključiti v roku, predvidenem v Direktivi 91/414/EGS.
(7)
Med ocenjevanjem še ni bilo nobenih pomislekov, zato je treba državam članicam v skladu z določbami člena 8 Direktive 91/414/EGS omogočiti podaljšanje začasnih registracij, izdanih za fitofarmacevtska sredstva, ki vsebujejo zadevne aktivne snovi, za obdobje 24 mesecev, da se omogoči nadaljevanje pregledovanja dokumentacij. Pričakuje se, da bo postopek ocenjevanja in odločanja glede morebitne vključitve bentiavalikarba, prokinazida in srebrovega tiosulfata v Prilogo I zaključen v 24 mesecih.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice lahko podaljšajo začasne registracije fitofarmacevtskih sredstev, ki vsebujejo bentiavalikarb, prokinazid in srebrov tiosulfat, za največ 24 mesecev od datuma sprejetja te odločbe.
Člen 2
Ta odločba je naslovljena na države članice.
V Bruslju, 16. januarja 2008

Labels: 0
3
6